उंदी इन्साफपसिन्दी कन्नै सरबन्धत इक होर घटना उल्लेखने जोग ऐ। जदूं रघुनाथ सिंह होर बसोह‌्ली च तसीलदार लग्गे दे हे। उनें दिनें बलौर तसील बसोह‌‌्ली च ही । इक ठक्कर घराने च जायदाद दी वंड उप्पर मुकद‌्दमा चला करदा हा ते ठा. साह्‌ब हुन्दे बसोह‌्ली जाने थमां पैह‌्ले त्रऊ-त्रंऊ साल्लें थमां लग्गे दा हा। सक्के झाएं च दुशमनी इन्नी बधी गेई दी ही जे बब्बै दे मरने पर इक बी उसदे कृत दे च शामल नेईं हा होआ। मुकद‌्दमें दी तरीक निश्‍चत होई गेई ही। ठा. साह‌्ब गी जिललै पता लग्गा जे लौह‌्की लाड़ी दे दाजै च आए दे कैंह‌् दे त्रै थाल पुआड़े दी जढ़ हे तां उनें झगड़े दा मंढ फड़ी लेआ ते तरीक भुगतन आए दे ठक्करें चा निगड़े गी आक्खेआ जे उस मुकद‌्दमे दा फैसला उसदै घर भत्त खाइयै करङन पर उदे कन्नै उसदे दूए झा बी झत्त खाङन। उनें दिनें तसीलदार अपनी तसीला दा राजा होंदा हा। उसदी आक्खी दी गी कोई टाल्ली नेईं हा सकदा, गल्ल पक्की होई गेई। घोड़े पर सुआर रघुनाथ सिंह होर ते कन्नै ओह मुकद‌्दमेंबाज त्रै झा पैदल चलदे-चलदे त्रीऐ रोज बलौरा थमां किश छिड़े आह‌्ले ग्रां जाई पुज्जे। हुकम होआ जे भत्त जिनें थालियें टच आंदा जा उन्दे च त्रै कैह् दियां उऐ थालियां होन जेह‌्‌डि़यां निगड़ी लाड़ी दे दाजा च आई दियां हियां।